Sonja Albrink (CD), 2000-05-03:
Dette lovforslag er jo en fortsættelse af debatten om bekæmpelse af børnepornografi, en debat, vi bl.a. havde i forbindelse med tre konkrete forslag i forrige samling.
Den debat viste, at der her i Folketinget er bred enighed om, at børn og unge skal beskyttes meget bedre mod seksuelt misbrug, også ved hjælp af strafferetten.
Derfor hilser vi i CD dette meget længe ventede forslag
meget velkommen.
Seksuelt misbrug af børn er efter vores opfattelse en af de værste forbrydelser, der kan begås.
Personer, der dyrker dette misbrug, uanset i hvilken form, fortjener simpelt hen den dybeste foragt og dertil også en hård straf.
Efter at jeg har læst forslaget, er jeg blevet endnu mere glad for, at vi CD valgte at anbefale at afvente en indstilling fra Brydensholtudvalget og opfordre justitsministeren til hurtigt derefter at komme med et udspil.
Man kan diskutere, om tingene er gået hurtigt nok, men justitsministeren har i hvert fald efter vores opfattelse fremlagt et godt, gennemarbejdet forslag, som angriber problemstillingerne mere bredt.
Der er ikke kun forslag om skærpede strafferammer.
Nej, forslaget udvider og præciserer de strafbare områder, samtidig med at politiet gives muligheder for en mere effektiv efterforskning.
Internettet er blevet børnepornografiens store markedsplads, og derfor er det tiltag, som har til formål at imødegå dette problem, utrolig vigtigt.
Og det er derfor med tilfredshed, vi konstaterer, at den gældende bestemmelse om udbredelse af børnepornografisk materiale netop udvides for at imødegå den voldsomme udveksling af børnepornografisk materiale på Internettet.
Forslaget om en udvidelse af anvendelsesområdet for besiddelse af grovere børnepornografisk materiale til også at omfatte forhold om at gøre sig bekendt med børnepornografisk materiale mod vederlag er vel i bund og grund en vidtgående stramning - herefter vil det så også være strafbart at se børnepornografiske billeder og film - men i CD mener vi, at forslaget er helt på sin plads.
Det har et klart præventivt sigte, og øvelsen må vel gå ud på at angribe dette uvæsen fra alle sider og på alle niveauer for at gøre det besværligt at få fat på børnepornografisk materiale og at udbrede det og for derigennem at ødelægge markedet.
Så længe der er nogle, der efterspørger det, er der desværre altid nogle, som vil producere det.
Men vi har altså den opfattelse, at intet skal være uprøvet.
Det skylder vi også børnene.
Det er et forslag, som længe har været efterlyst, for der er altså ingen rimelighed i, at de mennesker, som krænker børn, skal slippe for videre tiltale på grund af, at en sag er forældet. Vi må erkende, at tilknytningsforholdet mellem offer og gerningsmand i incestsager sammen med fortrængningsmekanismerne ofte er medvirkende til, at sagerne først kommer til kendskab efter mange år, men derfor skal samfundet selvfølgelig alligevel have mulighed for at reagere.
Vi mener derfor, at det i disse sager er på plads at lade forældelsesfristen løbe fra det fyldte 18. år.
Naturligvis svækkes den bevismæssige værdi, som årene går, men det bliver jo så politiet og anklagemyndighedens opgave at løse dette problem. Jeg kunne jo selvfølgelig også godt komme med nogle betragtninger om de foreslåede strafferammer.
Styrken ligger i, at der tale om en hel vifte af indsatsområder.
Alt i alt er det, som jeg sagde, da jeg startede min ordførertale, et godt forslag.
Vi vil i CD medvirke til en positiv udvalgsbehandling, og vi kan støtte forslaget ved dets endelige vedtagelse.